
РЕПУБЛИКА СРБИЈА	
ОПШТИНА ЛАПОВО
СКУПШТИНА ОПШТИНЕ
Број: 003431803 2026 08233 001 000 060 107 04 017
Датум: 23. јул 2026. године
ЛАПОВО


На основу члана 27. став 10. и члана 29. став 4. Закона о јавној својини („Сл. гласник РС“, бр. 72/2011, 88/13, 105/14, 104/16 –др. закон и 108/2016, 113/2017, 95/2018, 153/2020 и 94/2024), члана 18. став 1. и  6. Одлуке о прибављању, располагању, управљању и коришћењу ствари у јавној својини Општине Лапово („Сл. гласник општине Лапово“, бр. 19/21) и члана 1. и 3. Одлуке о покретању поступка прибављања непокретности непосредном погодбом у јавну својину Општине Лапово („Сл. гласник општине Лапово“, бр. 3/26), Скупштина општине Лапово, на седници одржаној дана 23. јула 2026. године, донела је

Р Е Ш Е Њ Е
О ПРИБАВЉАЊУ НЕПОКРЕТНОСТИ КП. БР. 12769, 12770 И 12771/1 KO ЛАПОВО У ЈАВНУ СВОЈИНУ ОПШТИНЕ ЛАПОВО НЕПОСРЕДНОМ ПОГОДБОМ ЗА ПОТРЕБЕ ИЗГРАДЊЕ БУНАРА ЗА ВОДОСНАБДЕВАЊЕ ГРАЂАНА
ОПШТИНЕ ЛАПОВО


Члан 1.
Прибављају се непосредном погодбом у јавну својину Општине Лапово, са правом својине у уделу 1/1, следеће непокретности:

1. катастарска парцела број 12769 КО Лапово, пољопривредно земљиште – њива 1. класе, површине 6.751 m², уписана у Лист непокретности број 9931 КО Лапово, од власника Милована Мујковића, ул. Кнеза Милосава Лаповца бр. 36; 
2. катастарска парцела број 12770 КО Лапово, пољопривредно земљиште – њива 1. класе, површине 6.873 m², и катастарска парцела број 12771/1 КО Лапово, пољопривредно земљиште – њива 1. класе, површине 4.233 m², уписане у Лист непокретности број 2071 КО Лапово, од власника Ивана Илића, ул. Косовских јунака бр. 20. 

Члан 2.
Непокретности из члана 1. овог решења прибављају се по купопродајној цени, постигнутој у поступку непосредне погодбе, од 300,00 динара по m², која одговара процењеној тржишној вредности непокретности.

Укупна купопродајна цена износи 5.357.100,00 динара, и то:

· за катастарску парцелу број 12769 КО Лапово – 2.025.300,00 динара; 
· за катастарску парцелу број 12770 КО Лапово – 2.061.900,00 динара; 
· за катастарску парцелу број 12771/1 КО Лапово – 1.269.900,00 динара.

Члан 3.
Средства за прибављање непокретности из члана 1. овог решења обезбеђена су у буџету Општине Лапово.

Члан 4.
Овлашћује се председник Општине Лапово да, у име и за рачун Општине Лапово, са власницима непокретности из члана 1. овог решења закључи уговоре о купопродаји непокретности.
Члан 5.
Ово решење ступа на снагу осмог дана од дана објављивања у „Службеном гласнику општине Лапово“.



Образложење
          Правни основ за доношење овог Решења садржан је у члану 27. став 10. Закона о јавној својини, којим је прописано да о прибављању ствари и располагању стварима у својини јединице локалне самоуправе под условима прописаним законом, одлучује орган јединице локалне самоуправе одређен у складу са законом и статутом јединице локалне самоуправе, док је чланом 40. тачка 39. Статута општине Лапово прописано да Скупштина Општине Лапово одлучује о прибављању и отуђењу непокретности у јавној својини Општине, заснивању хипотеке на непокретностима у јавној својини Општине, као и о преносу права својине на другог носиоца права јавне својине.
Чланом 29. став 4. Закона о јавној својини прописано је да се непокретне ствари могу прибавити или отуђити непосредном погодбом, али не испод од стране надлежног органа процењене тржишне вредности непокретности (код отуђења), односно не изнад те вредности (код прибављања), ако у конкретном случају то представља једино могуће решење. Предлог акта, односно акт о оваквом располагању мора да садржи образложење из кога се може утврдити постојање ових околности.
Просторни план Општине Лапово („Сл. гласник РС“ , број 20/22), дефинише мере и зоне заштите изворишта водоснабдевања Општине Лапово. У складу са наведеним планским актом уређује се заштита постојећег изворишта водоснабдевања као и начин заштите постојеће инфраструктуре, као и изградња нове водопривредне инфраструктуре максималним коришћењем постојећег ресурса изворишта и концепцијом изградње нових бунара.
Истражним радовима се дефинишу потенцијалне локације нових бунара, који треба да буду интегрисани у постојећи систем, максимално користећи постојећу водопривредну инфраструктуру. То значи да истражне радова треба реализовати у близини постојећих цевовода који су повезани са извориштем „Гаревина“ у Лапову.
Обзиром да су истражни радови за изградњу нових бунара спроведени и урађен Извештај о изведеним радовима, утврђено је да на кп. бр. 12769, 12770 и 12771/1 КО Лапово, постоје значајне количине воде која по свом квалитету и квантитету обезбеђује сигурно снабдевање грађана Лапово у будућности.
У складу са наведеним, доказано је постојање квалитетног ресурса воде, што је посебан аргумент за прибављање непокретности непосредном погодбом.
Имајући у виду да су хидрогеолошким истражним радовима утврђене довољне количине и одговарајући квалитет подземних вода управо на катастарским парцелама број 12769, 12770 и 12771/1 КО Лапово, као и да су на тим парцелама изведени истражни објекти који представљају основу за формирање будућег водоизворишта, наведене непокретности по својим природним и просторним карактеристикама једине одговарају потребама Општине Лапово за изградњу бунара и њихово повезивање са постојећим системом водоснабдевања. Из наведених разлога прибављање ових конкретних непокретности непосредном погодбом представља једино могуће решење у смислу члана 29. став 4. Закона о јавној својини.
Комисија за спровођење поступка прибављања непокретности непосредном погодбом непокретности кп. бр. 12769, 12770 и 12771/1 КО Лапово у јавну својину општине Лапово ценила је : Одговор по Захтеву 001370067 2025 08233 004 000 000 001 од 29.04.2026. године Министарства финансија Пореске управе одељења за контролу издвојених активности у Крагујевцу, Мишљење Одељења за урбанизам, имовинско-правне и комуналне послове у поступку прибављања непокретности непосредном погодбом за потребе изградње бунара за водоснабдевање и прибављене понуде продавца непокретности Мујковић Милована и Илић Ивана из Лапова од 15. 07. 2026. године и донела закључак да понуђена вредност од 300,00 динара по метру квадратном није изнад вредности коју је проценило Одељење за контролу издвојених активности Крагујевац Пореске управе, па су стога испуњени законски услови из члана 29. став 4. Закона о јавној својини којим је предвиђено да се непокретне ствари могу прибавити непосредном погодбом.
Комисија је предложила Одељењу за урбанизам, имовинско-правне и стамбено-комуналне послове Општинске управе општине Лапово да изради нацрт Решења о прибављању  непокретности из члана 1. у јавну својину Општине Лапово и исти достави Општинском већу Општине Лапово ради утврђења предлога Решења и достављању Скупштини СО Лапово на разматрање и усвајање.
	Имајући у виду наведене чињенице, утврђено је да су испуњени законом прописани услови за прибављање предметних непокретности непосредном погодбом у јавну својину Општине Лапово, ради изградње бунара за водоснабдевање грађана, те је донето Решење као у диспозитиву.


ПРЕДСЕДНИЦА
Мирела Раденковић

